猛虎行
作者：劉敞
朝代：宋

paragraphs: 陸不辭虎豹怒，水不避蛟龍争。
衆人亦有命，大賢豈虚生。
千歲猶須臾，四野如戶庭。
解弓掛扶桑，脱劍倚太清。
騰身騎日月，萬事如蚊𧉬。
貧賤有固窮，慷慨激中情。
炎火燎崑邱，乃知白璧精。
雪霜沒衆草，高松獨青青。
寧生歌車下，戚促兒女聲。
時至乘化遷，運頽與物冥。
震雷不經聽，芥蔕何足嬰。
君不見賈豎競錐刀，蚍蜉利羶腥。
何如乘雲御氣遊咸池，長嘯濯我冠與纓。